ดอลล์แข็งค่ารับข้อมูลเศรษฐกิจสหรัฐฯสดใส
สกุลเงินดอลลาร์สหรัฐแข็งค่าขึ้นเมื่อเทียบกับยูโรในการซื้อขายที่ตลาดนิวยอร์กเมื่อคืนนี้ (14 มิ.ย.) หลังสหรัฐเปิดเผยข้อมูลเศรษฐกิจที่ออกมาดีเกินคาด
15 มิ.ย. 2559

สำนักข่าวอินโฟเควสท์รายงานว่า ค่าเงินยูโร (14 มิ.ย.) อ่อนค่าลงเมื่อเทียบดอลลาร์สหรัฐ ที่ระดับ 1.1212 ดอลลาร์สหรัฐ จากระดับ 1.1296 ดอลลาร์สหรัฐ ขณะที่เงินปอนด์ลดลงแตะระดับ 1.4116 ดอลลาร์สหรัฐ จากระดับ 1.4225 ดอลลาร์สหรัฐ ส่วนดอลลาร์ออสเตรเลียลดลงแตะระดับ 0.7362 ดอลลาร์สหรัฐ จากระดับ 0.7392 ดอลลาร์สหรัฐ
ดอลลาร์สหรัฐอ่อนค่าลงเมื่อเทียบเยนที่ระดับ 106.06 เยน จากระดับ 106.18 เยน และลดลงเมื่อเทียบฟรังก์สวิส ที่ระดับ 0.9630 ฟรังก์ จากระดับ 0.9640 ฟรังก์ ในขณะที่ขยับขึ้นเมื่อเทียบดอลลาร์แคนาดาที่ระดับ 1.2860 ดอลลาร์แคนาดา จากระดับ 1.2791 ดอลลาร์แคนาดา
ดอลลาร์สหรัฐแข็งค่าขึ้นขานรับข้อมูลเศรษฐกิจที่สดใส โดยกระทรวงพาณิชย์สหรัฐเปิดเผยว่า ยอดค้าปลีกเพิ่มขึ้น 0.5% ในเดือนพ.ค. เมื่อเทียบรายเดือน ซึ่งเป็นการเพิ่มขึ้นมากกว่าตัวเลขคาดการณ์ และเป็นการปรับตัวขึ้นเป็นเดือนที่ 2 โดยได้แรงหนุนจากยอดขายรถยนต์ ก่อนหน้านี้ ยอดค้าปลีกพุ่งขึ้น 1.3% ในเดือนเม.ย. ซึ่งเป็นการเพิ่มขึ้นมากที่สุดนับตั้งแต่เดือนมี.ค.ปีที่แล้ว
นักวิเคราะห์คาดการณ์ก่อนหน้านี้ว่ายอดค้าปลีกเพิ่มขึ้น 0.3% ในเดือนพ.ค. เมื่อเทียบรายปี ยอดค้าปลีกเพิ่มขึ้น 2.5% ในเดือนพ.ค. ขณะที่นักลงทุนจับตาการประชุมนโยบายการเงินเป็นระยะเวลา 2 วันของธนาคารกลางสหรัฐ (เฟด) ซึ่งจะเริ่มต้นในวันพรุ่งนี้ เพื่อประเมินว่าเฟดจะส่งสัญญาณถึงการปรับขึ้นอัตราดอกเบี้ยหรือไม่